የኢህአዴግ ስራ አስፈጻሚ ኮሚቴ መደበኛ ስብሰባውን ጀመረ
 – የኢህአዴግ የስራ አስፈፃሚ ኮሚቴ በ2007 የበጀት ዓመት የልማት፣ የመልካም አስተዳደር ስራዎች የቅድመ ዝግጅቶችንና የተግባር አጀማመር እንዲሁም የምርጫ ስራ ዝግጅት በመገምገም አቅጣጫዎችን ለማስቀመጥ ዛሬ መደበኛ ስብሰባውን መጀመሩን የኢህአዴግ ምክር ቤት ጽህፈት ቤት አስታወቀ፡፡ኮሚቴው የ2007 የበጀት ዓመት የመጀመሪያው የእድገትና ትራንስፎርሜሽን እቅድ ማጠቃለያ ዓመትና አምስተኛው አገራዊ ምርጫ የሚካሄድበት ዓመት መሆኑንና በኢህአዴግ ምክር ቤት የጸደቀውን መሪ እቅድና በምክር ቤቱ የተቀመጡ አቅጣጫዎችን መሰረት በማድረግ በክልሎችና በፌደራል የተከናወኑ የቅድመ ዝግጅት ስራዎችንና የተግባር ምእራፍ አጀማማር በዝርዝር መገምገም ጀምሯል፡፡ኮሚቴው በግምገማው የዓመቱን ዕቅድ በልማት ኃይሎች ንቅናቄ ለመፈጸም በየደረጃው የአካባቢ ሁኔታዎችንና መነሻ ያደረጉ እቅዶች በጥራት መዘጋጀታቸውን እና የፈጻሚዎችን የክህሎትና የአመለካከት ክፍተቶች ለመሙላት የተካሄዱ የአቅም ግንባታ ስራዎችን ይመለከታል፡፡በገጠር ልማት በክረምት ስራዎች አፈጻጸምና የመስኖ ልማት የዝግጅት ስራዎችን እንዲሁም በከተማ የአነስተኛና ጥቃቅን ኢንተርፕራይዝና የስራ እድል ፈጠራ  ስራዎች ላይ ትኩረት ሰጥቶ ይወያያል፡፡በማሕበራዊ ልማት የትምህርትና የጤና ስራዎች በእድገትና ትራንስፎርሜሽን እቅዱ የተቀመጡ ግቦችንና የምእተ አመቱን የልማት ግቦችን ሊያሳኩ በሚያስችል ሁኔታ እየተከናወኑ መሆኑን ይገመግማል፡፡ኮሚቴው የመሰረተ ልማትና የሜጋ ፕሮጀክቶችን አፈጻጸምና የመልካም አስተዳደርና የአገልግሎት አሰጣጥ ስራዎች በመገምገም ትግበራውን አጠናክረው ለማስቀጠል የሚስችሉ አቅጣጫዎችን እንደሚያስቀምጥ ይጠበቃል፡፡አምስተኛውን አገራዊ ምርጫ ነጻ፣ ፍትሃዊ፣ ዴሞክራሲያዊና ሰላማዊ በሆነ ሁኔታ ለማካሄድ የተጀመሩ ስራዎችን መገምገምና የቀጣይ አቅጣጫዎችን ማስቀመጥም በኮሚቴው ስብሰባ ትኩረት የሚሰጠው ጉዳይ ነው፡፡ስብሰባው ነገም ቀጥሎ እንደሚውል ጽሀፈት ቤቱ አስታውቋል፡፡ (ኢዜአ)